Syndsbekjennelsen

*Gjem den nederste illustrasjonen. Følgende kan sies mens barna får se på illustrasjonen:*

Se! Angelica har en dukke. Min-Suh vil også ha dukken.

Angelica vil ikke at Min-Suh skal få dukken. De er sinte begge to.

Kanskje Min-Suh vil slå Angelica? Det er ikke noe gøy.

Har du vært sint noen gang? (…)

*Vis den nederste illustrasjonen.*

Nå er Angelica og Min-Suh snille mot hverandre.

De leker med dukken begge to.

*Det* er gøy!

Ingen barn greier å være snille *hele* tiden. Ikke voksne heller!

Heldigvis er Gud **alltid** glad i oss, uansett!

*Er barna under fire år, kan du hoppe over følgende, og gå rett til sangen.*

Noen voksne gjør ting som gjør veldig vondt for barn.

Gud synes **ikke** det er greit når en voksen gjør noe vondt mot et barn. Og det er **aldri** barnets skyld.

Hvis en voksen har gjort noe vondt mot deg, så kan du snakke med en **annen** voksen om det.

En som bare er god mot deg, som du liker. Det kan hjelpe.

I gudstjenesten pleier vi å bekjenne vår synd, og ta imot Guds tilgivelse.

Men hva betyr det? Jo, nå skal dere få høre!

*Syng sangen «Får det ikke alltid til» med bevegelser.*

*(Album: Gudstjeneste for de minste. Artist: Supersang. Tekst & melodi: Ellen Tveita)*

Jeg kan være god og snill, får det ikke alltid til

Jeg har kanskje sagt no, kanskje gjort no veldig dumt

Kanskje slo jeg noen og kanskje sa jeg noe så

Stygt at kanskje det jeg sa, det gjorde noen vondt

Gud du liker det når jeg gjør andre glad

For du vil jo helst at alle har det bra

Når jeg ikke er no grei, takk for at du tilgir meg

Uansett hva jeg har gjort, er du så glad i meg